BBC Hausa - News - Ta'aziyar wadanda aka yiwa kisan gilla a Kano
An sabunta: 13 ga Satumba, 2010 - An wallafa a 13:32 GMT
Ta'aziyar wadanda aka yiwa kisan gilla a Kano
A Nigeria anyi jana'izar mutanen wani gida da su biyar da aka yi musu yankan rago a daren ranar lahadi a jahar Kano.
Wasu mutane da har yanzu ba'a san ko su waye ba sun shiga wani gida a rukunin gidaje dake unguwar Kundila a birnin Kano sun kashe wani magidanci Garba Bello mai kimanin shekaru hamsin da biyar da iyalansa.
Garba Bello mataimakin darakta ne a hukumar yansandan ciki ta Nigeria, wato SSS wanda ke aiki a Sakkwato, an kashe shine da matarsa da kuma yayansu uku
Rundunar yan sandan jahar ta Kano dai tace kisan bashi da nasaba da aikin fashi da makami, yafi kama da masu kisan gilla.
Mutanen da aka kashe ta hanyar amfani da wuka bayan Garba Bello mai kimanin shekaru 55 sun hada da matarsa Habiba mai kimanin shekaru 40, sai Hafsa mai kimanin shekaru 17, da kuma Halifa mai shekaru 10 sai kuma Murja mai shekaru biyar.